Arbitražni sud suspendirao je postupak u procesu razgraničenja Hrvatske i Slovenije. Prekid rasprave o granici za sada nije trajan, već će trajati dok arbitražni panel ne prouči pravne implikacije hrvatskog povlačenja iz arbitražnog postupka. Onda će se odlučiti hoće li se ići dalje.

Objavio je to danas Arbitražni sud, dan nakon što je Slovenija pred arbitrima objasnila zašto, prema njihovu uvjerenju, postupak treba nastaviti. Hrvatska je jučer odbila sudjelovati na ročištu.

Slovenija je na jučerašnjem ročištu kazala kako Sud ima na raspolaganju sva sredstva da "popravi posljedice mogućeg ilegalnog ponašanja".

Povlačenje dvojca upletenog u te događaje (nedopuštenu komunikaciju i utjecaj na sud slovenske predstavnice Simone Drenik i "slovenskog" arbitra Jerneja Sekoleca, op. a.), imenovanje novih arbitara i detaljna provjera dokumenata dovoljne su mjere kojim se sanira navodno kršenje Arbitražnog sporazuma, ustvrdila je Slovenija na jučerašnjem ročištu.

Ministarstvo vanjskih i europskih poslova: Očekujemo da Arbitražni sud bez odgode okonča svoj rad

Odluku Arbitražnog suda komentiralo je i Ministarstvo vanjskih i europskih poslova Republike Hrvatske.

– Budući da je Slovenija svojim postupcima nanijela nepopravljivu štetu arbitražnom postupku, vjerodostojnosti i neovisnosti Arbitražnog suda, njegov se predmet i svrha više ne mogu ostvariti. Stoga očekujemo da Arbitražni sud bez odgode okonča svoj rad. Hrvatska je spremna, u duhu dobrosusjedskih odnosa i u skladu s međunarodnim pravom, granični spor sa Slovenijom riješiti bilateralnim pregovorima – poručili su iz Ministarstva.

>>Ministar Kovač: Hrvatska očekuje da Arbitražni sud sam sebe ugasi

>>Erjavec zadovoljan nakon davanja iskaza arbitrima u Haagu